虢州郡齋南池幽興因與閻二侍御道別
作者：岑參
朝代：唐

paragraphs: 池色淨天碧，水涼雨淒淒。
快風從東南，荷葉翻向西。
性本愛魚鳥，未能返巖谿。
中歲徇微官，遂令心賞睽。
及茲佐山郡，不異尋幽棲。
小吏趨竹徑，訟庭侵藥畦。
胡塵暗河洛，二陝震鼓鼙。
故人佐戎軒，逸翮凌雲霓。
行軍在函谷，兩度聞鶯啼。
相看紅旗下，飲酒白日低。
聞君欲朝天，駟馬臨道嘶。
仰望浮與沈，忽如雲與泥。
夜眠驛樓月，曉發關城雞。
惆悵西郊暮，鄉書對君題。